
PATVIRTINTA

Marijampolės savivaldybės

mero 2017 m. birželio 14 d.

potvarkiu Nr. MV-49
MARIJAMPOLĖS PRIEŠGAISRINĖS APSAUGOS TARNYBOS VIRŠININKO PAREIGYBĖS APRAŠYMAS
I SKYRIUS

PAREIGYBĖ

1. Marijampolės priešgaisrinės apsaugos tarnybos viršininko pareigybė priskiriama vadovų ir jų pavaduotojų, kurių pareigybės priskiriamos A lygiui, atsižvelgiant į būtiną išsilavinimą toms pareigoms eiti, pareigybių grupei.

2. Pareigybės lygis – A1.

II SKYRIUS
SPECIALŪS REIKALAVIMAI ŠIAS PAREIGAS EINANČIAM DARBUOTOJUI

3. Šias pareigas einantis darbuotojas turi atitikti šiuos specialius reikalavimus:

3.1. Turėti ne žemesnį kaip aukštąjį universitetinį su magistro kvalifikaciniu laipsniu ar jam prilygintu išsilavinimu.

3.2. Turėti ne mažesnę kaip 3 metų vadovaujamo darbo patirtį.

3.3. Būti susipažinusiam su Lietuvos Respublikos įstatymais, kitais poįstatyminiais teisės aktais, reglamentuojančiais darbo sritį.
3.4. Išmanyti biudžeto formavimą ir personalo valdymą.

3.5. Mokėti savarankiškai dirbti, planuoti savo veiklą.
3.6. Mokėti naudotis šiuolaikinėmis techninėmis priemonėmis, dirbti kompiuterinėmis programomis „MS Word, MS Excel, MS Outlook, Internet Explorer. 
3.7. Išmanyti dokumentų rengimo taisykles ir kalbos kultūrą
III SKYRIUS
ŠIAS PAREIGAS EINANČIO DARBUOTOJO FUNKCIJOS

4. Šias pareigas einantis darbuotojas vykdo šias funkcijas:

4.1. organizuoja Tarnybos darbą, atsako už nustatytų Tarnybos tikslų ir uždavinių įgyvendinimą ir pavestų funkcijų vykdymą;

4.2. tvirtina Tarnybos struktūrą ir pareigybių sąrašą, neviršijant nustatyto didžiausio leistino pareigybių skaičiaus;

4.3. tvirtina Tarnybos struktūrinių padalinių nuostatus, darbuotojų pareigybių aprašymus, Tarnybos vidaus tvarkos taisykles, darbo normas;
4.4. Lietuvos Respublikos darbo kodekso ir kitų teisės aktų nustatyta tvarka priima į darbą ir iš jo atleidžia Tarnybos darbuotojus, pasirašo su jais darbo sutartis;
4.5. skiria Tarnybos darbuotojams drausmines nuobaudas bei paskatinimus, rūpinasi darbuotojų darbo profesionalumu, tobulina darbo metodiką;

4.6. organizuoja darbuotojų kvalifikacijos tobulinimą kvalifikacijos tobulinimo kursuose, siunčiant darbuotojus į stažuotes, nuotoliniu mokymosi būdu ir kituose kvalifikacijos tobulinimo renginiuose;

4.7. siekia visiems darbuotojams sudaryti vienodas sąlygas kvalifikacijai tobulinti;

4.8. organizuoja darbuotojų teorinių ir praktinių įgūdžių atitikties įvertinimą;
4.9. nustato ir skiria darbuotojams teisės aktų nustatyta tvarka darbo užmokesčio priedus, priemokas, vienkartines pinigines išmokas, neviršydamas darbo užmokesčiui skirtų lėšų;
4.10. analizuoja Tarnybos veiklos ir valdymo išteklių būklę, planuoja Tarnybos žmogiškuosius, materialinius ir finansinius išteklius, atsako už jų panaudojimą ir vykdo su tuo susijusias funkcijas;
4.11. užtikrina etikos normų laikymąsi, sudaro darbuotojams saugias ir sveikatai nekenksmingas darbo sąlygas, tvirtina darbuotojų saugos ir sveikatos instrukcijas;
4.12. užtikrina veiksmingą Tarnybos vidaus kontrolės sistemos sukūrimą, jos veikimą ir tobulinimą;
4.13. teisės aktų nustatyta tvarka disponuoja Tarnybai priskirtu turtu ir lėšomis, užtikrina racionalų ir taupų lėšų bei turto naudojimą, atsako už tikslinį lėšų panaudojimą, turi parašo teisę banko dokumentuose;
4.14. sudaro metinę Tarnybos pajamų ir išlaidų sąmatą;
4.15. tarnybos vardu pasirašo sutartis;
4.16. pagal kompetenciją leidžia įsakymus Tarnybos darbo organizavimo klausimais, kitus tvarkomuosius dokumentus, organizuoja ir kontroliuoja jų vykdymą;
4.17. pagal savo kompetenciją veikia Tarnybos vardu, atstovauja Tarnybai teisme ir kitose įstaigose ir organizacijose arba įgalioja kitus darbuotojus atstovauti Tarnybai;
4.18. rengia metines veiklos ataskaitas ir teikia Priešgaisrinės apsaugos ir gelbėjimo departamentui prie Vidaus reikalų ministerijos teisės aktų nustatyta tvarka;
4.19. garantuoja, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos būtų teisingos;
4.20. užtikrina, kad Tarnybos veikloje būtų laikomasi įstatymų, kitų teisės aktų ir Tarnybos nuostatų;
4.21. analizuoja ugniagesių komandų veiklą, numato priemones jai tobulinti;

4.22. sprendžia ugniagesių komandų materialinio–techninio aprūpinimo, reikalingos įrangos, technikos, patalpų įsigijimo, pastatų nuomos, statybos ir remonto klausimus, organizuoja komandų veiklą sudarant saugias darbo sąlygas, užtikrina ekonomišką lėšų panaudojimą;

4.23. reikalui esant vadovauja gaisro gesinimui ir teikia privalomus nurodymus visoms pajėgoms, dalyvaujančioms gesinant gaisrą, gaisravietėje esantiems žmonėms, iki atvyks aukštesnes pareigas einantis valstybinės priešgaisrinės gelbėjimo tarnybos statutinis tarnautojas;

4.24. užtikrina pasirengimą gelbėjimo darbams, jų atlikimo, vadovavimo šiems darbams, sąveikos su kitomis pajėgomis, visuomeninėmis organizacijomis, savanorių organizacijomis ir gyventojais organizavimą;

4.25. organizuoja gaisrų gesinimo ir pirminius žmonių bei turto gelbėjimo darbus, savivaldybės mero ar jo įgalioto asmens pavestus darbus, gelbėjant žmonių gyvybę, sveikatą ir turtą;

4.26. priima nustatyta tvarka asmenis į savanorius ugniagesius, taip pat išbraukia iš savanorių ugniagesių sąrašo, tvarko savanorių ugniagesių ir jų sugaišto laiko, atliekant rašytinėse savanoriškos veiklos sutartyse numatytą veiklą, apskaitą, išduoda savanorio ugniagesio pažymėjimą ir atpažinimo ženklą;

4.27. organizuoja ir vykdo savanorių ugniagesių mokymą ir kvalifikacijos tobulinimo kursus  (mokymus ir (ar) pratybas) nustatyto lygio kompetencijai ir bendrajam fiziniam parengtumui įgyti ir palaikyti;

4.28. nustato vietoves, kuriose savanoriai ugniagesiai atliks savo veiklą, aprūpina jų veiklai atlikti reikalingomis priemonėmis, darbo apranga;

4.29. pasitelkia savanorius ugniagesius kilus gaisrui ar prireikus vykdyti gelbėjimo darbus, sudaro sąlygas vykdyti kitus jų uždavinius;

4.30. bendradarbiauja su įmonių, įstaigų ir organizacijų, kuriose dirba, mokosi ar studijuoja savanoriai ugniagesiai, vadovais ir jų įgaliotais asmenimis dėl klausimų, susijusių su savanorių ugniagesių veikla ir garantijomis;

4.31. atstovauja arba įgalioja kitus darbuotojus atstovauti Tarnybai valstybinėse valdžios, valdymo ir teisėsaugos institucijose.

5. Vykdo kitus mero pavedimus, nenumatytus šiame pareigybės aprašyme.

IV SKYRIUS

ŠIAS PAREIGAS EINANČIO DARBUOTOJO PAVALDUMAS
6. Viršininkas tiesiogiai pavaldus Marijampolės savivaldybės merui ir atskaitingas

Marijampolės savivaldybės tarybai.

________________________
